Predkladacia správa 

	Predkladaný materiál je spracovaný na základe bodu D.24 uznesenia vlády Slovenskej republiky č. 1231/2002 k návrhu štátneho rozpočtu na rok 2003, v ktorom sa ukladá .....:

„Nezačínať bez predchádzajúceho súhlasu vlády z kapitálových výdavkov štátneho rozpočtu obstarávanie stavieb a zmien dokončených stavieb, ktorých obstarávacia cena je 100 mil. Sk a viac“.

Ministerstvo spravodlivosti Slovenskej republiky v rámci štátnej správy súdov zabezpečuje starostlivosť o spravovaný štátny majetok v súlade so zákonom Národnej rady Slovenskej republiky č. 278/1993 Z. z. o správe majetku štátu v znení neskorších predpisov. 

Ide o rekonštrukciu a modenizáciu budovy Krajského súdu v Banskej Bystrici na Skuteckého ul. č. 7. Tento objekt je Národnou kultúrnou pamiatkou a bol daný do užívania v roku 1898. Budova súdu ako bývalá súdna sedria je vedená v Ústrednom zozname kultúrnych pamiatok Slovenskej republiky pod číslom 102/1 a je situovaná na území ochranného pásma „Mestskej pamiatkovej rezervácie“ Banská Bystrica. Počas celej doby užívania boli na objekte vykonané len minimálne zmeny a v rokoch 1996 – 97 rekonštrukcia kotolne. 

Predkladaný materiál rieši začatie prieskumných a predprojektových prác v roku 2003 s nadväznou realizáciou projektových prác a samotnej realizácie. Výsledným efektom tejto   investičnej akcie bude celková revitalizácia objektu, tak aby boli zabezpečené požadované technické parametre budovy a optimálne pracovné prostredie pre zamestnancov. Rekonštrukciou fasády sa dosiahne dôstojnosť, aká prináleží budove bývalej súdnej sedrie, v ktorej dnes sídli orgán štátnej moci Krajský súd v Banskej Bystrici. 

Táto investičná akcia je zaradená v návrhu Rozvojového programu verejných prác na roky 2004 – 2006, ktorý predkladá na rokovanie vlády Slovenskej republiky Ministerstvo výstavby a regionálneho rozvoja Slovenskej republiky.

Financovanie investičnej akcie bude v  rámci finančných prostriedkov pridelených kapitole Ministerstva spravodlivosti SR v štátnom rozpočte na príslušný rok.